Na temelju članka 8. stavka 1. Pravilnika o financiranju udruga iz proračuna Grada Zagreba (Službeni glasnik Grada Zagreba 12/15, 24/15, 2/16 i 7/18) gradonačelnik Grada Zagreba objavljuje

**Javni natječaj za dodjelu financijskih potpora vrhunskom sportu iz Proračuna Grada Zagreba za 2019.**

**1. PREDMET NATJEČAJA**

Grad Zagreb poziva gradske sportske saveze u olimpijskim sportovima prvog i drugog razreda sporta prema poretku pojedinačnih sportova po statusu u Programu javnih potreba u sportu Grada Zagreba za 2019. godinu i klubove nositelje sportske kvalitete Grada Zagreba da se prijave za dodjelu financijske potpore vrhunskom sportu.

Temeljni ciljevi Natječaja su razvijanje i provođenje učinkovitih aktivnosti koje će pridonijeti razvoju sporta, a usmjerene su na sudjelovanje na sportskim natjecanjima, stvaranje sportskih rezultata i promocija Grada Zagreba na globalnoj razini, čime se stvara neposredna društvena korist za lokalnu zajednicu.

**2. VRSTA I VISINA FINANCIJSKE POTPORE**

Ukupno planirana vrijednost Natječaja je 30.000.000,00 kuna.

Najmanji iznos financijskih sredstava koji se može prijaviti i ugovoriti po pojedinom programu/projektu je 50.000,00 kuna, a najveći iznos koji se može prijaviti i ugovoriti po pojedinom projektu je 10.000.000,00 kuna.

|  |
| --- |
| **3 . TKO SE MOŽE PRIJAVITI** |

Prihvatljivi su programi/projekti:

• gradskih sportskih saveza koji su prema statusu sportova u Program javnih potreba u sportu Grada Zagreba za 2019. godinu svrstani u I ili II. razred sporta. Program predaju izričito za sportaše I. i II. kategorije prema kategorizaciji HOO-a/HPO-a u olimpijskim sportovima i paraolimpijskim sportovima,

• Klubova nositelja kvalitete koji su sukladno posebnim kriterijima kao takvi uvršteni u Program javnih potreba u sportu Grada Zagreba za 2019. godinu.

**4. TROŠKOVI**

Natječaj se odnosi na financiranje troškova vezanih uz vrhunski sport, a koji troškovi već nisu podmireni kroz raspoređena sredstva Javnih potreba u sportu Grada Zagreba za 2019. godinu, kroz sredstva javnih potreba u sportu nacionalne razine.

Troškovi se prvenstveno odnose na troškove zagrebačkih sportaša u pojedinačnim sportovima koji su prema statusu sportova u Programu javnih potreba u sportu Grada Zagreba za 2019. godinu svrstani u I ili II. razred sporta te koji su kategorizirani u I. ili II. kategoriju prema kategorizaciji HOO-a/HPO-a u olimpijskim sportovima i paraolimpijskim sportovima te koji su evidentni i potencijalni olimpijski i paraolimpijski kandidati za nastup na Olimpijskim ili Paraolimpijskim igrama u Tokyu 2020. godine, ili kandidati za nastup na velikim međunarodnim natjecanjima.

Za programe klubova nositelja sportske kvalitete prihvatljivi troškovi se odnose na:

* ukupno prihvatljive troškove za Klubove nositelje kvalitete sukladno kriterijima Programa javnih potreba u sportu Grada Zagreba 2019. godine a koji nisu u cijelosti obuhvaćeni osnovnim ugovorom
* na ostale izravne troškove nastale provođenjem predloženog programa/projekta

**5. UVJETI ZA PRIJAVU NA NATJEČAJ**

Uvjeti ovog natječaja su:

1. sportski savez ili sportski klub mora biti upisan u Registar udruga Republike Hrvatske ili u drugi odgovarajući registar i imati registrirano sjedište u Gradu Zagrebu najmanje jednu godinu prije dana objave natječaja;

2. sportski savez ili sportski klub mora biti upisan u Registar neprofitnih organizacija;

3. da su osoba/e ovlaštene za zastupanje sportskog saveza ili sportskog kluba u mandatu;

4. sportski savez ili sportski klub mora uredno ispunjavati obveze iz svih prethodno sklopljenih ugovora i zaključaka o financiranju iz proračuna Grada Zagreba u godini koja prethodi godini raspisivanja natječaja;

5. sportski savez ili sportski klub ne smije na natječaj prijaviti više od tri programa ili projekta na sve raspisane i objavljene natječaje za financiranje programa i projekata udruga iz Proračuna Grada Zagreba za 2019.;

6. sportski savez ili sportski klub mora uredno plaćati doprinose i poreze te druga davanja prema državnom proračunu i proračunu Grada Zagreba;

7. sportski savez ili sportski klub mora imati organizacijske kapacitete i ljudske resurse za provedbu programa i projekata i biti solventan;

8. sportski savez ili sportski klub mora voditi transparentno financijsko poslovanje;

9. da se protiv odgovorne osobe sportskog saveza ili sportskog kluba i voditelja programa ili projekta ne vodi kazneni postupak;

10. da za program i projekt nisu u cijelosti već odobrena sredstva iz proračuna Europske unije, državnog proračuna ili proračuna Grada Zagreba;

11. prijava na natječaj mora sadržavati sve podatke, dokumentaciju i popunjene obrasce određene ovim natječajem;

12. da je na prijavu kluba nositelja kvalitete za dodjelu financijske potpore vrhunskom sportu dao suglasnost matični sportski savez.

Dokaze o ispunjavanju uvjeta iz točaka 1. do 3. i 8. pribavlja gradsko upravno tijelo koje provodi natječaj iz elektroničkih baza podataka.

**6. SADRŽAJ PRIJAVE I DOKUMENTACIJA KOJU PRIJAVITELJ MORA**

**PRILOŽITI UZ PRIJAVU**

**6.1** Prijava na Natječaj mora sadržavati:

1. A1- Prijavu na Javni natječaj ispunjenu elektroničkim putem; ispunjene, potpisane obrasce i ovjerene obrasce, A2 -Izjava o nepostojanju dvostrukog financiranja vrhunskog sporta u 2019., A4/1- Životopis sa rezultatima vrhunskog sportaša/sportašice, potpisan od strane sportaša sa priloženim važećim rješenjem HOO-a/HPO-a o kategorizaciji za svakog sportaša/sportašicu u 2019. A4/2 Podaci i rezultati kluba nositelja sportske kvalitete;voditelja programa ili projekta;
2. uvjerenje da se protiv odgovorne osobe saveza ili sportskog kluba i voditelja programa ili projekta ne vodi kazneni postupak, ne starije od šest mjeseci od dana objave natječaja;
3. potvrde jednog ili više gradskih upravnih tijela o potrošnji proračunskih sredstava u prethodnoj proračunskoj godini temeljem svih sklopljenih Ugovora sa gradskim upravnim tijelima i donesenih zaključaka o financiranju;
4. dokaz o solventnosti udruge (BON2,SOL2), ne stariji od 30 dana od dana objave natječaja ovjeren od banke;
5. potvrdu nadležne porezne uprave o nepostojanju duga prema državnom proračunu ne stariju od 30 dana od dana objave natječaja;
6. Suglasnost matičnog sportskog saveza na programe/projekte koje predlažu/podnose Klubovi nositelji kvalitete.

**6.2** Neobavezni dio prijave:

* materijali o prezentaciji rada udruge - isječci iz novina, brošure, publikacije i slično na najviše pet stranica.

**6.3** Zaprimljeni prijedlozi programa/projekata sa svom pratećom dokumentacijom ne vraćaju se podnositeljima prijava.

**7. NAČIN PRIJAVE**

Prijava se podnosi isključivo u elektroničkom obliku putem on line servisa e-Pisarnice koji se nalazi na internetskim stranicama Grada Zagreba: [www.zagreb.hr](http://www.zagreb.hr) , poveznica:

<https://e-pisarnica.zagreb.hr/ePisarnica/eIsprave2>.

Natječajna dokumentacija sa Uputom za prijavitelje i Korisničkim uputama za rad s javnim dijelom modula ePrijavnicedostupna je na internetskoj stranici Grada Zagreba [www.zagreb.hr](http://www.zagreb.hr) .

Prijavu mora podnijeti osoba ovlaštena za zastupanje udruge. Osoba ovlaštena za zastupanje Udruge treba aktivirati korisnički račun za pristup NIAS-u (Nacionalnom identifikacijskom i autentifikacijskom sustavu) kako da bi mogla pristupiti on line servisu ePisarnice i popuniti obrazac za prijavu – ePrijavnica.

Sportski savez ili sportski klub svoje programe/projekte moraju prijaviti na propisanim obrascima u elektroničkom obliku, sukladno uputama na obrascima i Uputama za prijavitelje na javni natječaj, koje su sastavni dio natječajne dokumentacije.

Udruga mora u obrascima odgovoriti na sva pitanja i upisati sve tražene podatke.

Sva pitanja u vezi s Natječajem mogu se tijekom trajanja Natječaja poslati na e-mail: [andrea.pintar@zagreb.hr](mailto:andrea.pintar@zagreb.hr) najkasnije 5 dana prije isteka roka za predaju prijava na Natječaj. Pitanja s pripadajućim odgovorima nalazit će se, tijekom natječajnog roka, na web stranici Grada Zagreba www.zagreb.hr.

**8. ROK PODNOŠENJA PRIJAVE**

Rok za podnošenje prijava na Natječaj je zaključno do 1. travnja 2019.

|  |
| --- |
| **9. PROGRAM I PROJEKT KOJI SE NEĆE RAZMATRATI** |

**Neće biti razmatrana prijava programa/projekta na Natječaj ako:**

* je podnesena nakon isteka roka za podnošenje prijava;
* sadrži nečitljive dokaze, dokumentaciju i obrasce iz točke 5. ovog natječaja;
* se ne odnosi na financiranje iz točke 4. ovog natječaja;
* ne zadovoljava uvjete Natječaja iz točke 5. ovog natječaja;
* je prijavljena na način suprotan točki 7. ovog natječaja;
* su podnesene više od tri prijave programa i projekta na sve objavljene Javne natječaje za financiranje programa i projekata udruga iz Proračuna Grada Zagreba za 2019.

**Popis sportskih saveza ili sportskih klubova čije prijave ne ispunjavaju propisane uvjete natječaja** bit će objavljen na internetskoj stranici Grada Zagreba u roku osam dana od dana utvrđivanja popisa.

Udruge mogu u roku od osam dana od dana objavljivanja popisa podnijeti prigovor gradonačelniku.

**10. KRITERIJI I MJERILA ZA OCJENJIVANJE I NAČIN OCJENJIVANJA**

**PROGRAMA/PROJEKATA**

**10.1 Opći kriteriji za odabir programa i projekta prijavljenih na Natječaj su:**

* kvaliteta sadržaja ponuđenog programa
* stručnost i profesionalno iskustvo nositelja programa
* važnost programa za oblikovanje sportske ponude Grada Zagreba
* iskazana financijska pomoć iz drugih izvora
* izvršavanje ugovorenih i programskih obaveza iz prethodnih godina

**10.2 Posebni kriteriji za odabir programa i projekata prijavljenih na Natječaj su:**

* za Saveze da su vrhunski sportaši I. ili II. kategorije u olimpijskim sportovima, sportaši u pojedinačnim sportovima iz sportova koji su programu Olimpijskih igara Tokyo 2020,
* za Klubove nositelje kvalitete da troškovi europskih (regionalnih) klupskih natjecanja nisu već pokriveni kroz raspoređena (ugovorena) sredstava i da troškovi mladih sportaša (ispod seniora) nisu u cijelosti pokriveni kroz raspoređena (ugovorena) sredstava,
* povijest i tradicija kluba,
* međunarodni rezultat najviše europske razine,
* sportski, turistički i gospodarski značaj.

Povjerenstvo za provjeru ispunjavanja propisanih uvjeta natječaja donosi odluku koje se prijave upućuju u daljnju proceduru, odnosno stručno ocjenjivanje, a koje se odbijaju iz razloga neispunjavanja propisanih uvjeta natječaja.

Povjerenstvo za ocjenjivanje prijavljenih programa i projekata razmatra i ocjenjuje prijave koje su ispunile propisane uvjete natječaja sukladno kriterijima iz natječaja i izrađuje prijedlog odluke o odobravanje/neodobravanju financijskih sredstava za programe i projekte. Konačnu odluku o odobravanju financijskih sredstava donosi gradonačelnik Grada Zagreba.

**11. NAČIN OBJAVE REZULTATA NATJEČAJA I PRAVO PRIGOVORA**

Prijedlog odluke o odobravanju/neodobravanju financijskih sredstava, za pojedino prioritetno područje objavljuje gradsko upravno tijelo nadležno za pojedino prioritetno područje, u roku osam dana od dana donošenja prijedloga odluke, na internetskoj stranici Grada Zagreba.

Na prijedlog odluke o odobravanju/neodobravanju financijske potpore vrhunskom sportu sportski savezi i sportski klubovi imaju pravo prigovora. Prigovor se može podnijeti samo zbog povrede postupka odobravanja financijskih potpora.

Konačnu odluku o odobravanju/neodobravanju financijske potpore vrhunskom sportu donosi gradonačelnik. Konačan popis sportskih saveza i sportskih klubova kojima su odobrene financijske potpore i popis sportskih saveza i sportskih klubova kojima nisu odobrene objavljuje Gradski ured za sport i mlade na internetskoj stranici Grada Zagreba u roku osam dana od dana donošenja konačne odluke o odobravanju/neodobravanju financijskih sredstava.

**12. POTPISIVANJE UGOVORA O FINANCIRANJU**

Sa sportskim savezom ili sportskim klubom kojem je odobrena financijska vrhunskom sportu potpora Grad Zagreb će potpisati ugovor o financiranju programa/projekta najkasnije 30 dana od dana donošenja konačne odluke o odobravanju financijskih sredstava za dodjelu potpore vrhunskom sportu.

Financijska će sredstva biti doznačena u roku i na način određen ugovorom o financiranju programa/projekta. Obrazac B1-Ugovor o financijskoj potpori vrhunskom sportu sastavni je dio natječajne dokumentacije i dostupan je na internetskoj stranici Grada Zagreba [www.zagreb.hr](http://www.zagreb.hr)

**13. OBAVIJEST O OBJAVI NATJEČAJA**

Predmet Natječaja, podatak o tome gdje se tekst Natječaja objavljuje i rok podnošenja prijava objavljeni su u Obavijesti o objavi javnih natječaja, u Večernjem listu zajedno s javnim natječajima koji se istodobno raspisuju i za druga područja za koja se dodjeljuju financijska sredstva za programe/projekte udruga iz proračuna Grada Zagreba u 2019.

Ovaj natječaj je objavljen01. ožujka 2019. na internetskoj stranici Grada Zagreba [www.zagreb.hr](http://www.zagreb.hr).